VDSS sklep Pdp 1040/2013
Datum: 2013-11-08T01:00:00.000+01:00
ecli: ECLI:SI:VDSS:2013:PDP.1040.2013
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: umik tožbe - ustavitev postopka - pravdni stroški

## Jedro

Ker je tožnica umaknila tožbo in ta umik ni bil posledica izpolnitve zahtevka, mora nasprotni stranki povrniti pravdne stroške. Posebne okoliščine primera (smrt nadrejene delavke) ne narekujejo odstopa od načela povrnitve pravdnih stroškov v primeru umika tožbe iz 158. člena ZPP.

## Izrek

Pritožba se zavrne in se potrdi izpodbijani del sklepa sodišča prve stopnje (II. točka izreka).

## Obrazložitev

Z izpodbijanim sklepom je sodišče prve stopnje sklenilo, da se postopek zaradi umika tožbe ustavi (I. točka izreka). Odločilo je, da je tožnica dolžna toženi stranki povrniti stroške postopka v znesku 304,70 EUR v roku 15 dni, v primeru zamude z zakonskimi zamudnimi obrestmi od dneva zamude do plačila (II. točka izreka).

Zoper II. točko izreka se je pravočasno pritožila tožnica brez navedbe pritožbenih razlogov. Navaja, da je umik tožbe podala zaradi pietete do pokojne nadrejene delavke. Sklicuje se na Ustavo Republike Slovenije (35. člen) in Evropsko konvencijo o varstvu človekovih pravic in temeljnih svoboščin. Meni, da bi moralo sodišče zaradi izjemnih okoliščin odločiti, da vsaka stranka sama krije svoje stroške postopka.

Pritožba ni utemeljena.

Ker je tožnica vložila pritožbo brez navedbe pritožbenih razlogov, je pritožbeno sodišče izpodbijani del sklepa preizkusilo le v okviru preizkusa po uradni dolžnosti po drugem odstavku 350. člena Zakona o pravdnem postopku (ZPP, Ur. l. RS, št. 26/99 in naslednji), v zvezi s prvim odstavkom 366. člena ZPP, ki obsega preizkus glede absolutnih bistvenih kršitev določb pravdnega postopka iz 1., 2., 3., 6., 7. in 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP in na pravilno uporabo materialnega prava. Pri tem preizkusu je ugotovilo, da sodišče prve stopnje ni storilo absolutnih bistvenih kršitev določb postopka, na katere pazi pritožbeno sodišče po uradni dolžnosti ter da je pravilno uporabilo materialno pravo.

Sodišče prve stopnje je sklep o ustavitvi postopka in odmeri stroškov izdalo po tem, ko je tožnica tožbo umaknila. Prvi odstavek 158. člena ZPP določa, da mora tožeča stranka, ki umakne tožbo, nasprotni stranki povrniti pravdne stroške, razen, če jo je umaknila takoj, ko je tožena stranka izpolnila zahtevek.

Zmotno je pritožbeno stališče, da posebne okoliščine primera (smrt nadrejene delavke) narekujejo odstop od načela povrnitve pravdnih stroškov v primeru umika tožbe iz 158. člena ZPP. Pri odmeri stroškov postopka je sodišče prve stopnje pravilno uporabilo določbe veljavnega Zakona o odvetniški tarifi (ZOdvT, Ur. l. RS, št. 67/2008 in naslednji) in prvi odstavek 158. člena ZPP.

Glede na navedeno in v skladu z določbo 2. točke 365. člena ZPP je pritožbeno sodišče pritožbo zavrnilo in potrdilo izpodbijani del sklepa sodišča prve stopnje.